FAKTA: DIFFERENTIERET GULT KORT

I MRSA-handlingsplanen fra 2015 vedtog et meget bredt flertal i folketinget, at Fødevarestyrelsen skulle ændre ”Gult Kort ordningen” til ”Differentieret Gult Kort ordningen”.

Under Gult Kort ordningen fik landmænd et gult kort, hvis de brugte for meget antibiotika til deres dyr. Alle slags antibiotika talte lige meget i medicinregnskabet.

I Differentieret Gult Kort ordningen tæller antibiotika, der af hensyn til folkesundheden er vigtige at holde aktive og virksomme, mere i landmandens medicinregnskab end antibiotika, der ikke er så vigtige i behandlingen af infektioner hos mennesker.

Ideen er at motivere landmænd til at vælge de stoffer, der er mindst vigtige for mennesker og derfor tæller mindst i medicinregnskabet. Så undgår landmanden at få et gult kort for overforbrug med deraf følgende krav om kostbare ekstra sundhedsbesøg.